Document ID: 32014D0501

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 24ης Ιουλίου 2014
για την τροποποίηση των παραρτημάτων της απόφασης 92/260/ΕΟΚ όσον αφορά την προσωρινή αποδοχή καταχωρισμένων ίππων από την Κόστα Ρίκα και της απόφασης 2004/211/ΕΚ για τις εγγραφές της Βραζιλίας και της Κόστα Ρίκα στον κατάλογο των τρίτων χωρών και των περιοχών τους από τις οποίες εγκρίνονται εισαγωγές ζώντων ιπποειδών και σπέρματος, ωαρίων και εμβρύων ιπποειδών στην Ένωση
[κοινοποιηθείσα υπό τον αριθμό C(2014) 5166]
(Κείμενο που παρουσιάζει ενδιαφέρον για τον ΕΟΧ)
(2014/501/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα I του παραρτήματος Α της οδηγίας 90/425/ΕΟΚ (1), και ιδίως το άρθρο 17 παράγραφος 3 στοιχείο α),
Έχοντας υπόψη την οδηγία 2009/156/ΕΚ του Συμβουλίου, της 30ής Νοεμβρίου 2009, σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές ιπποειδών προέλευσης τρίτων χωρών (2), και ιδίως το άρθρο 12 παράγραφοι 1 και 4, το άρθρο 15 στοιχείο α), το άρθρο 16 παράγραφος 2, την εισαγωγική φράση του άρθρου 19 και τα στοιχεία α) και β) του άρθρου 19,
Εκτιμώντας τα ακόλουθα:
(1)
Η οδηγία 2009/156/ΕΚ καθορίζει τους όρους υγειονομικού ελέγχου που διέπουν τις εισαγωγές ζώντων ιπποειδών στην Ένωση. Προβλέπει, μεταξύ άλλων, ότι οι εισαγωγές ιπποειδών στην Ένωση επιτρέπονται μόνον από τρίτες χώρες οι οποίες είναι απαλλαγμένες, επί διετία, από την εγκεφαλομυελίτιδα του ίππου της Βενεζουέλας, και επί έξι μήνες από τη μάλη των ίππων.
(2)
Η απόφαση 92/260/ΕΟΚ της Επιτροπής (3) καθορίζει τους όρους υγειονομικού ελέγχου και τις απαιτήσεις κτηνιατρικής πιστοποίησης για την προσωρινή αποδοχή καταχωρισμένων ίππων στην Ένωση για χρονικό διάστημα μικρότερο από 90 ημέρες, από τρίτες χώρες, οι οποίες ανήκουν σε συγκεκριμένες υγειονομικές ομάδες, όπως ορίζονται στο παράρτημα I της εν λόγω απόφασης.
(3)
Η απόφαση 2004/211/ΕΚ της Επιτροπής (4) καθορίζει κατάλογο τρίτων χωρών και περιοχών τους, από τις οποίες τα κράτη μέλη επιτρέπουν την προσωρινή αποδοχή εγγεγραμμένων ίππων, την επανείσοδο εγγεγραμμένων ίππων μετά από εξαγωγή και την εισαγωγή εγγεγραμένων ιπποειδών και ιπποειδών για αναπαραγωγή και κρεατοπαραγωγή και καθορίζει τους όρους για την εισαγωγή ιπποειδών από τρίτες χώρες.
(4)
Η μητροπολιτική περιοχή του San José της Κόστα Ρίκα περιλαμβάνεται στον κατάλογο του παραρτήματος I της απόφασης 2004/211/ΕΚ για την επανείσοδο εγγεγραμμένων ίππων προοριζόμενων για ιπποδρομίες, διαγωνισμούς και πολιτιστικές εκδηλώσεις μετά από προσωρινή εξαγωγή για περίοδο που δεν υπερβαίνει τις 30 ημέρες σύμφωνα με την απόφαση 93/195/ΕΟΚ της Επιτροπής (5).
(5)
Η εγκεφαλομυελίτιδα του ίππου της Βενεζουέλας αναφέρθηκε τελευταία στην Κόστα Ρίκα τον Αύγουστο του 2012 στην Alajuela σε απόσταση περίπου 20 km από το San José, και τον Νοέμβριο του 2012 στο Guanacaste στο βορειοδυτικό τμήμα της χώρας σε απόσταση περίπου 200 km από το San José. Και οι δύο εστίες ελέγχθηκαν με εμβολιασμό. Σύμφωνα με επίσημες αναφορές τα εν λόγω κρούσματα δεν επηρέασαν τη μητροπολιτική περιοχή του San José. Ως εκ τούτου, είναι δυνατόν να επιτραπεί, για περιορισμένο χρονικό διάστημα, από το εν λόγω τμήμα του εδάφους της Κόστα Ρίκα, η προσωρινή αποδοχή εγγεγραμμένων ίππων που έχουν επιλεγεί για τους Παγκόσμιους Ιππικούς Αγώνες στη Γαλλία. Ωστόσο, δεδομένου ότι οι εν λόγω ίπποι έχουν ασκηθεί για αντοχή σε εξωτερικούς χώρους, πρέπει να επιβεβαιωθεί η απουσία μόλυνσης σε αυτούς τους εμβολιασμένους ίππους με πρόσθετους ελέγχους για την εγκεφαλομυελίτιδα του ίππου της Βενεζουέλας και να απαιτείται προστασία από έντομα-φορείς για την περίοδο αφού έχουν ληφθεί δείγματα για τις απαιτούμενες δοκιμές μέχρι τη φόρτωση.
(6)
Στη διάρκεια των τελευταίων έξι μηνών εμφανίστηκε φυσαλιδώδης στοματίτιδα στην Κόστα Ρίκα. Ως εκ τούτου, ενδείκνυται για την απόδειξη της απουσίας λοίμωξης στους εν λόγω ίππους, να πραγματοποιηθούν υποχρεωτικές δοκιμασίες για τη φυσαλιδώδη στοματίτιδα.
(7)
Ως εκ τούτου, είναι αναγκαίο να προσαρμοστεί ο κατάλογος των τρίτων χωρών στο παράρτημα I της απόφασης 92/260/ΕΟΚ, ώστε να περιληφθεί απαίτηση για έλεγχο για την εγκεφαλομυελίτιδα του ίππου της Βενεζουέλας στο παράρτημα II(Δ) και να τροποποιηθεί η εγγραφή για την Κόστα Ρίκα του παραρτήματος I της απόφασης 2004/211/ΕΚ.
(8)
Με επιστολή της στις 4 Ιουλίου 2014, η Βραζιλία ενημέρωσε την Επιτροπή ότι οι πολιτείες Rio Grande do Sul, Santa Catarina, Mato Grosso do Sul, Goiás, Distrito Federal και Rio de Janeiro είναι απαλλαγμένες από τη μάλη των ίππων για περίοδο έξι μηνών.
(9)
Επομένως, η εγγραφή για τη συγκεκριμένη περιοχή της Βραζιλίας στο παράρτημα I της απόφασης 2004/211/ΕΚ πρέπει να τροποποιηθεί αναλόγως.
(10)
Τα παραρτήματα I και II(Δ) της απόφασης 92/260/ΕΟΚ και το παράρτημα I της απόφασης 2004/211/ΕΚ θα πρέπει, επομένως, να τροποποιηθούν αναλόγως.
(11)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για τα φυτά, τα ζώα, τα τρόφιμα και τις ζωοτροφές,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα παραρτήματα I και IΙ(Δ) της απόφασης 92/260/ΕΟΚ τροποποιούνται σύμφωνα με το παράρτημα I της παρούσας απόφασης.
Άρθρο 2
Το παράρτημα I της απόφασης 2004/211/ΕΚ τροποποιείται σύμφωνα με το παράρτημα II της παρούσας απόφασης.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 24 Ιουλίου 2014.

Labels: 3
0
18
6